Denant de
domande fate de Cymdeithas yr Iaith Gymraeg (Societât pe Lenghe
Galese), organizazion in prime linie inte difese dai dirits
linguistics, il guvier galês al à comunicât i dâts sul
finanziament de educazion pai adults. Intai ultins trê agns a son
stâts invistîts ta chest setôr 17 milions di sterlinis par un
totâl di passe 90 mil progjets di aprendiment, di chescj però a
pene 354 a jerin par galês, o sei mancul dal 0,5% dal totâl. Sul
front de spese cheste percentuâl si sbasse ancjemò di plui, dal
moment che lis risorsis pal galês a son tor des 4 mil sterlinis, o
sei il 0,02% dal totâl. Se si calcole che il guvier galês al veve
sigurât che intes sôs ativitâts la presince de lenghe proprie dal
paîs e varès vût une corsie preferenziâl al è ce restâ
scaturîts, al à comentât il responsabil pes comunitâts
sostenibilis de Cymdeithas, Toni Schiavone. La veretât, al zonte il
rapresentant de organizazion, e je che il guvier al finanzie cui bêçs
dai citadins galês une des lenghis plui potentis dal mont e al
penalize l’ûs de lenghe proprie e lis pussibilitâts di doprâle.
Par esempli, al continue Schiavone, al è dibant che il guvier al
disi che al vûl sburtâ l’ûs dal galês intai puescj di vore se
po la formazion professionâl e ven fate par inglês.
Font:
Cymdeithas yr Iaith Gymraeg, 15/04/13
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn cym_Latn